Tataristonda DAN xodimlari uchastka nozirini, uchastka noziri esa DAN xodimlarini jarimaga tortdi

Rossiyaning Tatariston respublikasida IIV xodimlari ishtirokida sodir bo‘lgan qiziqarli voqea OAV diqqatini tortdi. Bu haqda “MK.ru” xabar bermoqda.

Aytilishicha, dastavval Davlat yo‘l harakati xavfsizligi inspeksiyasi (DYHXI) xodimlari uchastka noziriga jarima solgan. Bundan ranjigan nozir biroz vaqtdan so‘ng ularni poylab turib, mayda huquqbuzarlikda ushlab oldi va jarimaga tortdi.
Voqea Laishevo shahrida ro‘y berdi. Uchastka noziri Nuriyev o‘z mashinasida ketayotganida DYHXI xodimlari tomonidan to‘xtatildi. Unga 500 rubl miqdorida jarima yozildi.
Oradan bir necha daqiqa o‘tib, Nuriyev yo‘l harakati xavfsizligi posbonlari xavfsizlik kamarlarini taqmaganini aniqladi va ularga 1000 rubl miqdorida jarima yozib berdi.
Ta’kidlanishicha, jarima solish jarayoni har ikki holatda ham qonuniy tarzda amalga oshirilgan.
Respublika ichki ishlar vazirligi voqea yuzasidan tekshiruv o‘tkazilishini ma’lum qildi.